J. Baška, poslanec: (2003-12-16):
Zdôvodnenie. Mestá a obce financovali z vlastných rozpočtov rozvoj energetických sietí v ich regionálnej pôsobnosti formou bezodplatných majetkových vkladov do správy rozvodných závodov v období od 1. mája 1991 do 31. decembra 2000. Takto nadobudnutý majetok rozvodných závodov bol spolu s nimi sprivatizovaný v roku 2002.  Tento pozmeňujúci návrh sleduje podobne ako pri privatizácii SPP finančné vyrovnanie podlžnosti všetkých troch energetických rozvodných závodov voči mestám a obciam. Vyplatenie finančných prostriedkov takýmto spôsobom prisľúbila aj vláda pri privatizácii rozvodných závodov.  Časť príjmov z privatizácie bude takýmto spôsobom vrátená mestám a obciam. Ide o čiastku 403 mil. korún, kde nie je zahrnutá časová hodnota peňazí, z toho ZSE 184 mil., SSE 104 mil., VSE 114 mil. korún, ktoré dlhuje štát, Fond národného majetku mestám a obciam Slovenska. Starostovia sa neustále kontaktujú s vedením jednotlivých rozvodných závodov a spytujú sa, kedy im budú vložené finančné prostriedky vyplatené späť. Problematika sa začala riešiť už v roku 1997, dokonca vo februári 2001 sa uskutočnilo spoločné stretnutie na Ministerstve hospodárstva Slovenskej republiky. Odvtedy sa nič neudialo, aj keď všetky relevantné podklady sú už dávnejšie k dispozícii. Preto predkladám tento pozmeňujúci návrh a žiadam vás o jeho podporu, aby sa týmto spôsobom doplnili príjmové časti rozpočtov miest a obcí. Ďakujem, skončil som, pani predsedajúca. Z. Martináková, podpredsedníčka NR SR: V rozprave ďalej vystúpi pán poslanec Hanzel. B. Hanzel, poslanec: Ďakujem pekne, pani predsedajúca. Pani kolegyne, páni kolegovia, chcem hovoriť k dvom veciam, po prvé, k tomu, čo hovoril pán prezident Fondu národného majetku k dividendám, ktoré sú predpokladané zo strany strategických podnikov vo výške cirka 8 mld. korún. Ja už som sa na túto tému pýtal aj pána ministra Mikloša niekoľkokrát, aby povedal, v akej výške sú predpokladané dividendy jednak z plynární a z ostatných strategických podnikov. Mne osobne sa totiž zdá táto cifra, o ktorej som sa viac-menej teda dozvedel, lebo v rozpočte bola tiež len tak kumulovane uvedená, pomerne nízka. Predtým boli predsa povinné odvody, či už plynární, zo Slovenského plynárenského priemyslu a z iných podnikov, z telekomunikácií a podobne. A okrem toho ešte bola aj odvádzaná daň zo zisku. A dnes sa mi zdá napriek tomu, že účasť štátu klesla, táto cifra trošku nízka. Tak by som poprosil pána prezidenta, či by nám to potom nevysvetlil a príp. nešpecifikoval, koľko je odkiaľ, akým podielom je rozdelených tých 8 mld. korún. To je prvá otázka. Po druhé, k poslaneckému pozmeňujúcemu návrhu pána Bašku by som chcel povedať, tiež som už na túto tému trošku vystupoval predtým, keď sme vracali, myslím si, nejaké lesy, myslím, pri Lubine sme ich vracali vlastníkom, ktorí preukázateľne dostali kompenzácie za pôdu predtým zaplatenú, ale tvrdili, že to nebolo dostatočné a neboli tam nejaké priehľadné veci. Už vtedy som sa odvolával na to, že podobných prípadov je oveľa viac aj z modernejšej doby, už z tej postrevolučnej, keby som si to dovolil tak nazvať, po roku 1989. A jeden z tých prípadov je presne to, čo opísal pán poslanec Baška, že obce, ktoré za vlastné peniaze vybudovali či už elektrorozvodné siete alebo iné siete, museli tieto vlastne zadarmo alebo za korunu odovzdať štátu. Paradoxom je len to, že ten štát toto predal. Keby to nepredal, tak, samozrejme, o tom vôbec nehovorím, však to je úplne normálne a nemáme dôvod sa k tomu vracať. Ale pokiaľ sa vraciame až do roku 1950, tak je samozrejmé, že by sme sa mali vrátiť aj do roku 1997 alebo do rokov okolo 1990 až 2000, keď bolo podobných skrivodlivostí napáchaných viac a nielen teda na obciach. Ja už som upozorňoval na to, že tu sú aj podnikateľské subjekty, ktoré podobným spôsobom robili, že vybudovali rozvodné siete. Napr. ja konkrétne mám osobnú skúsenosť s týmto, že sme vybudovali na jednom sídlisku, kúpili sme transformátor, rozvody sa urobili zhruba 4 mil. korún sme dali do rozvodov sietí, ktoré sme za korunu odovzdali priamo rozvodným závodom, a potom niekto tieto rozvodné závody predal. Tak si myslím, že minimálne morálna povinnosť je, keď niekto predá cudzí majetok, aby vrátil tú časť, ktorá mu nepatrila a ktorú si predtým zo zákona vynútil za 1 korunu. Ďakujem pekne. Z. Martináková, podpredsedníčka NR SR: Pán poslanec Murgaš nie je prítomný ani v tejto chvíli, stráca možnosť vystúpiť v rozprave. Vyhlasujem rozpravu za skončenú. Pán prezident, chcete sa vyjadriť k tomu, čo odznelo v rozprave? Nech sa páči. J. Kojda, prezident Prezídia Fondu národného majetku SR: Ďakujem veľmi pekne. Budem veľmi stručný. Na poslednú otázku, čo sa týka dividend, odpoviem, predpokladáme 8,3 mld. a viac ako 90 % bude zo samotného SPP, ale podotýkam, že toto je len 51-percentný podiel na dividendách, ktoré bude SPP odvádzať. Mimo toho ešte SPP musí z celého zisku odviesť 15-percentnú daň z dividend, ktorá ale nie je uvedená v tomto rozpočte, ale je súčasťou daňových príjmov štátneho rozpočtu, o ktorom ste rokovali minulý týždeň. Zostávajúcich asi 10 %,  to sú predovšetkým rozvodné podniky energetické a niektoré ďalšie firmy, telekomunikácie a ďalšie firmy predovšetkým „toho strategického významu“, kde fond ešte má vždycky tých 49 %. Čo sa týka pozmeňujúceho návrhu, ktorý tu bol predložený, možno škoda, že sme ho nedostali skôr, že som ho dostal až teraz. Tá procedúra je vždy taká, že takéto nároky sa verifikujú jednak na ministerstve hospodárstva, potom sa ešte musí takáto položka prerokovať vždycky s ministerstvom financií, nakoľko vchádza do schodku verejných financií a je určité, že takéto navýšenie by zvýšilo schodok okruhu verejných financií. Takže ja nemôžem dať nejaké odporúčanie na prijatie tohto doplňujúceho návrhu, a to aj napriek tomu, že predpokladáme prebytkový rozpočet. Myslím si, že by bolo jednoduchšie počkať na doplnok rozpočtu, ktorý s veľkou pravdepodobnosťou niekedy v polovici roka predložíme do parlamentu, kde sa budú deliť príjmy z predaja ďalších strategických podnikov. A tam je možné napr. aj pri predaji Slovenských elektrární, že táto položka by bola ešte výrazne navýšená, nakoľko aj Slovenské elektrárne určite preberali takéto investície v tom čase za korunu. Ďakujem veľmi pekne. Z. Martináková, podpredsedníčka NR SR: Pán spravodajca, chcete sa k rozprave vyjadriť? Nie. Prerušujem rokovanie o tomto bode programu. Ďakujem, pán prezident aj pán spravodajca. V rokovaní pokračujeme ďalším bodom programu, ktorým je návrh poistného rozpočtu Všeobecnej zdravotnej poisťovne na rok 2004 . Návrh vám bol rozdaný ako tlač 440 a dodatok k nej, spoločnú správu ste dostali ako tlač 440a spolu s návrhom uznesenia. Návrh uvedie predseda Správnej rady Všeobecnej zdravotnej poisťovne pán Svätopluk Hlavačka. Prosím, pán predseda, nech sa páči, máte slovo. S. Hlavačka, predseda Správnej rady Všeobecnej zdravotnej poisťovne: Ďakujem veľmi pekne. Vážená pani predsedníčka, vážené panie poslankyne, vážení páni poslanci, dovoľte mi, aby som v súlade s § 42 ods. 7 zákona Národnej rady č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov vám predložil na schválenie rozpočet Všeobecnej zdravotnej poisťovne na rok 2004. Základnou podmienkou pre zostavenie poistného rozpočtu bolo dodržať ustanovenie § 49 ods. 2 zákona, aby výdavky neprevýšili príjmy Všeobecnej zdravotnej poisťovne. Pri tvorbe fondov v zmysle zákona je v návrhu poistného rozpočtu VšZP na rok 2004 rozpočtovaná celková tvorba fondov a ich použitie vo výške 44 mld. Sk, čo je zhruba o 1,7 mld. viac, ako predstavuje poistný rozpočet na rok 2003. Návrh poistného rozpočtu na rok 2004 neuvažuje v príjmovej časti so žiadnymi cudzími zdrojmi ani s nenávratnými finančnými výpomocami, ani s mimorozpočtovými zdrojmi, resp. ani so žiadnymi úverovými zdrojmi. Návrh poistného rozpočtu na rok 2004 vychádza z priemerného počtu 3,5 mil. poistencov, z toho tvoria 39,5 % ekonomicky aktívni poistenci a asi 60 % poistenci štátu. VšZP v budúcom roku očakáva nárast počtu ekonomicky aktívnych poistencov v porovnaní s tohoročným rozpočtom zhruba o 3,2 %, čo je v súlade s predpokladaným vývojom v rámci celej Slovenskej republiky. Výber poistného za ekonomicky aktívnych poistencov ráta s nárastom asi o 7,5 % v porovnaní s očakávanou skutočnosťou roku 2003 a s nárastom o 12,7 % v porovnaní s rozpočtom na tento rok. Celková úspešnosť výberu poistného je rozpočtovaná na úrovni 98 %, čo je o 2 % viac ako v tohoročnom rozpočte. Základný fond bude slúžiť najmä na financovanie zdravotnej starostlivosti v bežnom roku a bude v celkovej výške asi 39,4 mld. Sk, z toho by malo ísť na výkony 58 % a na náklady na lieky a zdravotnícke pomôcky asi 41 % prostriedkov. Rozpočtované náklady na výkony zdravotníckych zariadení sú v rozsahu asi 23,7 mld. Sk a rátajú v porovnaní s rozpočtom tohto roka s nárastom o 7,35 %. Prejaví sa to najmä v lôžkovej zdravotnej starostlivosti, kde nárast bude asi o 8 %, a v špecializovanej ambulantnej starostlivosti, kde sa ráta asi s nárastom o 13,6 %. Náklady na lieky a zdravotnícke pomôcky sú v návrhu poistného rozpočtu na budúci rok rozpočtované na úrovni 16 mld. korún, čo je zhruba nárast o 6,5 %. Vážené panie poslankyne, vážení páni poslanci, Všeobecná zdravotná poisťovňa si je vedomá, že zostavením vyrovnaného poistného rozpočtu na rok 2004 je nútená prijať množstvo nepopulárnych racionalizačných opatrení najmä voči poskytovateľom zdravotnej starostlivosti v oblasti výkonov. Racionalizácia siete a podľa poskytovateľov zdravotnej starostlivosti nedostatočné zmluvné objemy najmä na elektívne výkony nebudú mať však priamy dopad na poskytovanie neodkladnej starostlivosti, budú ale nutne viesť k vytváraniu tzv. čakacích listín na tieto výkony. Je preto nevyhnutné, aby pre rok 2004 boli prijaté také legislatívne zmeny, ktoré dokážu zosúladiť zdroje zdravotného poistenia a ich použitie. V súčasnosti je v legislatívnom procese po medzirezortnom pripomienkovom konaní návrh zákona o zdravotných poisťovniach, o dohľade nad zdravotnou starostlivosťou, čím sa zásadným spôsobom mení štatút zdravotných poisťovní ako verejnoprávnych inštitúcií a uvažuje sa o nich ako o akciových spoločnostiach, ako aj návrh zákona o zdravotnom poistení, ako aj nový Liečebný poriadok. Všetky tieto uvedené legislatívne zmeny môžu rozhodujúcou mierou ovplyvniť rozsah zdravotnej starostlivosti uhrádzanej zo zdrojov Všeobecnej zdravotnej poisťovne, ako aj jej celkové hospodárenie. Nakoľko tieto návrhy sú pred rokovaním vo vláde a v parlamente, nebolo možné pri zostavovaní rozpočtu zapracovať ich konečné znenie. Správna rada Všeobecnej zdravotnej poisťovne prerokovala návrh tohto poistného rozpočtu na rok 2004 na svojom zasadnutí 15. 10. 2003 a odporučila predložiť tento návrh rozpočtu v zmysle platnej legislatívy Národnej rade Slovenskej republiky. Súčasťou tohto návrhu sú aj stanoviská ministerstva financií a ministerstva zdravotníctva. Ďakujem za pozornosť. Z. Martináková, podpredsedníčka NR SR: Ďakujem, pán predseda. Prosím, aby ste zaujali miesto určené pre navrhovateľov. Dávam slovo členovi výboru pre zdravotníctvo pánovi poslancovi Petrovi Birošovi. Prosím, aby informoval Národnú radu o výsledku prerokovania návrhu vo výboroch Národnej rady. P. Biroš, poslanec: Vážená pani predsedajúca, vážený pán predseda Správnej rady Všeobecnej zdravotnej poisťovne, milé kolegyne, kolegovia, dovoľte, aby som predniesol spoločnú správu Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre financie, rozpočet a menu. Predseda  Národnej rady Slovenskej republiky rozhodnutím č. 427 zo 16. októbra 2003 pridelil návrh poistného rozpočtu Všeobecnej zdravotnej poisťovne na rok 2004 Výboru Národnej rady pre financie, rozpočet a menu a Výboru Národnej rady Slovenskej republiky pre zdravotníctvo na prerokovanie v termíne do 21. novembra 2003. Predseda Národnej rady Slovenskej republiky vo svojom rozhodnutí ako gestorský výbor určil Výbor Národnej rady Slovenskej republiky pre zdravotníctvo s tým, že na základe rokovaní výborov predloží Národnej rade Slovenskej republiky správu výborov o priebehu a výsledkoch rokovania o návrhu poistného rozpočtu Všeobecnej zdravotnej poisťovne na rok 2004 spolu s návrhom na uznesenie Národnej rady Slovenskej republiky. Návrh poistného rozpočtu bol predložený podľa § 49 ods. 3  zákona Národnej rady č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov. Výbor Národnej rady Slovenskej republiky pre financie, rozpočet a menu prerokoval predložený návrh dňa 12. novembra 2003. Výbor svojím uznesením č. 238 vyjadril súhlas s návrhom poistného rozpočtu Všeobecnej zdravotnej poisťovne na rok 2004 po zohľadnení tejto pripomienky: v položke Osobné náklady zmeniť číslo 712,178 mil. Sk na číslo 685,314 mil. Sk, t. j. znížiť ho o 26,864 mil. Sk, následné zmeny premietnuť v základnom a v správnom fonde. Ide o zníženie a zreálnenie nárastu mzdových prostriedkov z 8 % na 4 %, teda z pohľadu výšky doterajších priemerných miezd, ktoré sú na ústredí Všeobecnej zdravotnej poisťovne. Na základe uvedeného odporučil Výbor Národnej rady Slovenskej republiky pre financie, rozpočet a menu Národnej rade Slovenskej republiky návrh poistného rozpočtu Všeobecnej zdravotnej poisťovne na rok 2004 schváliť s tým, že sa rozpočtujú príjmy vo výške 44,003 133 mld. Sk, výdavky vo výške 44,003 133 mld. Sk, v tom predpokladá výdavky základný fond zdravotného poistenia vo výške 41,245 700 mld. Sk, t. j. zvýšenie o 26,864 mil. Sk, rezervný fond vo výške 207,839 mil. Sk, účelový fond vo výške 765,730 mil. Sk a výdavky správneho fondu sa rozpočtujú vo výške 1,783 874 mld. Sk, to znamená zníženie o 26,864 mil. Sk. Výbor Národnej rady Slovenskej republiky pre zdravotníctvo prerokoval  návrh poistného rozpočtu Všeobecnej zdravotnej poisťovne na rok 2004 18. novembra 2003. Svojím uznesením č. 89 súhlasil s návrhom poistného rozpočtu Všeobecnej zdravotnej poisťovne na rok 2004 s tým, že sa rozpočtujú príjmy vo výške 44,003 133 mld. Sk, výdavky vo výške 44,003 133 mld. Sk. V tom predpokladá výdavky základný fond zdravotného poistenia vo výške 41,218 836 mld. Sk, rezervný fond vo výške 207,839 mil. Sk, účelový fond vo výške 765,730 mil. Sk a výdavky správneho fondu sa rozpočtujú vo výške 1,810 728 mld. Sk. Gestorský výbor sa oboznámil so stanoviskami Výboru Národnej rady Slovenskej republiky pre financie, rozpočet a menu na svojom rokovaní 1. decembra 2003. Zaoberal sa pozmeňujúcim návrhom uvedeného výboru a neodporúča pripomienku výboru pre financie, rozpočet a menu schváliť, v položke Osobné náklady zmeniť číslo 712,178 mil. Sk na číslo 685,314 mil. Sk, t. j. znížiť ho o 26,864 mil. Sk, následne zmeny premietnuť v základnom a v správnom fonde. Ide o zníženie a zreálnenie nárastu mzdových prostriedkov z 8 % na 4 %, teda z pohľadu výšky doterajších priemerných miezd, ktoré sú na ústredí Všeobecnej zdravotnej poisťovne. Gestorský výbor odporúča neschváliť tento pozmeňujúci návrh. Na základe uvedeného gestorský výbor odporučil Národnej rade Slovenskej republiky návrh rozpočtu schváliť s tým, že návrh poistného rozpočtu Všeobecnej zdravotnej poisťovne na rok 2004 odôvodní na schôdzi Národnej rady Slovenskej republiky predseda Správnej rady Všeobecnej zdravotnej poisťovne Svätopluk Hlavačka. Ďakujem pekne, pani predsedajúca, otvorte rozpravu. Z. Martináková, podpredsedníčka NR SR: Ďakujem, pán spravodajca. Otváram rozpravu. Písomne sa nikto neprihlásil do rozpravy. Otváram možnosť ústne sa prihlásiť do rozpravy. Uzatváram možnosť ústne sa prihlásiť do rozpravy. Vyhlasujem rozpravu za skončenú. Zároveň prerušujem rokovanie o tomto bode programu. Nasledujúcim bodom je návrh poistného rozpočtu Spoločnej zdravotnej poisťovne na rok  2004 . Návrh vám bol rozdaný ako tlač 424 a spoločnú správu výborov máte ako tlač 424a. Návrh rozpočtu uvedie predseda Správnej rady Spoločnej zdravotnej poisťovne pán Rudolf Martančík. Prosím, pán predseda, nech sa páči, máte slovo. R. Martančík, predseda Správnej rady Spoločnej zdravotnej poisťovne: Vážená pani predsedajúca, vážené panie poslankyne, vážení páni poslanci, Spoločná zdravotná poisťovňa predkladá podľa § 22 zákona o Spoločnej zdravotnej poisťovni návrh poistného rozpočtu na rok 2004 (tlač 424). Rozpočet poisťovne bol konštruovaný ako bilančne vyrovnaný. Pri jeho tvorbe bol dôraz položený na reálnosť príjmovej stránky rozpočtu so zohľadnením podrobnej kvantifikácie nákladov na jednotlivé druhy poskytovanej zdravotnej starostlivosti. V tejto súvislosti vnímame predložený poistný rozpočet do určitej miery ako nereálny, a to v tom zmysle, že nie je v ňom možné vyjadriť skutočný zámer hospodárenia s verejnými zdrojmi zdravotnej poisťovne a vyjadrenia jej zdravotno-politickej orientácie. Nanajvýš je možné jeho prostredníctvom len hľadať metódy účelného a efektívneho rozdelenia dosiahnutých zdrojov, samozrejme, pri uvedomovaní si nedostatočnosti. Východiskom zostavenia bilančne vyrovnaného poistného rozpočtu bola platná legislatíva, predovšetkým zákon o zdravotnom poistení, zákon o Spoločnej zdravotnej poisťovni, zákon o Liečebnom poriadku a návrh zákona o štátnom rozpočte na rok 2004. V príjmovej stránke poistného rozpočtu poisťovňa kalkuluje s úspešnosťou výberu poistného na úrovni 98,6 %, čo v korunovom vyjadrení predstavuje takmer 9,5 mld. Sk. Na druhej strane však v rámci solidarity poisťovňa prispeje do zdrojov ostatných zdravotných poisťovní sumou 2,1 mld. Sk, čo je takmer 22,6 % jej príjmov. Výdavková stránka poistného rozpočtu je konštruovaná okrem uvedeného odvodu na osobitný účet prerozdelenia poistného na cieľovú sumu 7,4 mld. korún, z toho na základnú zdravotnú starostlivosť 6,9 mld. korún. Výdavky poisťovne sú orientované do rozhodujúcich prvkov systému poskytovania zdravotnej starostlivosti, ktorými bez sporu sú ústavná zdravotná starostlivosť, primárna a špecializovaná ambulantná starostlivosť, výdavky na liečivá a zdravotnícke pomôcky, kúpeľná a špecifická zdravotná starostlivosť. Ako už bolo uvedené, tieto výdavky v žiadnom prípade nepokryjú reálne výkony poskytovateľov zdravotnej starostlivosti, čím aj v roku 2004 bude dochádzať k nárastu prepadu potrieb oproti reálnym zdrojom ich financovania. Vážené panie poslankyne, vážení páni poslanci, Správna rada Spoločnej zdravotnej poisťovne prerokovala tento návrh a prijala uznesenie, v ktorom žiada Národnú radu Slovenskej republiky schváliť poistný rozpočet Spoločnej zdravotnej poisťovne na rok 2004 v celkovej výške tvorby a použitia fondov 9,367 423 mld. Sk. Ďakujem vám za pozornosť. Z. Martináková, podpredsedníčka NR SR: Ďakujem, pán predseda. Dávam slovo členovi výboru pre zdravotníctvo pánovi poslancovi Viliamovi Novotnému. Prosím ho, aby informoval Národnú radu o výsledku prerokovania návrhu vo výboroch. Nech sa páči, pán poslanec.